钦定古今图书集成/明伦汇编/氏族典/第362卷 > 《汪溪金氏族谱序》焦竑
## 钦定古今图书集成/明伦汇编/氏族典/第362卷 > 《汪溪金氏族谱序》焦竑

休宁以汪溪金氏为望宗。唐广明中，曰博道者，由桐
庐来杉溪，为新安，始迁祖，又自杉溪迁梅结，已又自
梅结迁汪溪，垂三十世，历七百有馀岁，祖孙德业相
望于屏山、练水间，何其盛也！古昔最重谱牒之学，近
世学士大夫多忽不讲，而新安之俗，独能加意于是。
故金氏之《谱》，先后凡九修，藏于族姓。嘉靖己酉，院判
君弁念其久而未续，属六水陈君有守大加修葺复
完。至是四十七年矣，爰俾其弟参军甫问序于余。夫
睦族莫媺于宗法，秦汉以来，世无世卿，而大宗之法
废，所以合亲尊祖，犹幸有小宗之法也。至小宗之法
不行，则族不可复合，而先王之意荡然矣。有志者始
汲汲于《谱》法以维之。乃汉尚官，魏、晋尚姓，南北朝尚
诈，谱之弊又复如此，君子所以重叹于复古之难也。
余以谓非修其谱之难，而能修身之为难。“黄帝二十
五子，得姓者十四德，同姓同，德异姓异，彼其族以贵
德耳。”后世九品中正之法立，始归右姓，尊世胄，卑寒
士，故世以门阀相高，至托古名人之裔以为重，何其
蔽也？君雅意敦宗，合“族而谱，则断以所知为始，其见
甚卓。且君与弟参军皆笃于孝义，勤行乐施，白首相
友爱，足令薄者愧，鄙者宽，其过于人远矣。”考金之得
姓，昉于秺侯子赏与建，迨兄子安上，安上子敞，敞子
涉皆封侯侍中与张安世七叶珥貂。汉世衣冠以金
张为盛。然自秺侯著忠孝大节，至唐徙新安，继继绳
绳，虽隐显不同，而同归于忠厚。今二君尢能修之不
怠，是金氏之亢宗者盖自有在，非第以阀阅相矜诩
而已。况是谱也，水木本源，一开卷粲然在目，孝子、慈
孙、友兄、弟弟之行有不浡然而兴者乎？然则师齐婴
之推禄，广范氏之义亩、尊晦翁之家，仪敦袁氏之世，
范族之人必有继二君之心以行古之道者。余因序
是谱而辄及之，以致属望之意云。

晋张华《咏史诗》，“朝与金张期，暮宿许史家。”

左思《咏古诗》。“金张藉旧业，七叶珥汉貂。”

唐杜牧《咏史》诗：“丰貂长组金张辈，驷马文衣许史家。”

《汪溪族谱》：“建武中，都成侯金汤五世孙金珍为司马
长史，家南阳，子孙同居一百五十馀年。至曾孙君阙，
历钜鹿太守，诏旌其门曰‘尚义’”，世称义门。金氏。
《唐·金仑家传》：开元中，仑主桐庐簿，有惠政。民请留家，
因居邑之南五里，百姓多往从之，相戒毋樵采其境
曰：“此吾甘棠也。”名之曰“金家埠。”

宋程大昌集·《金义士墓碑》：“金义士博道，值黄巢乱，避
地休宁西垂四十里，览杉坑山川，邃固流衍，卜宅居
之。赈贫乏，助婚丧，惟日不足。乡人咸曰：‘金义士也。远
迩闻风，故有移家依之者，顷成聚落，因名金村’。”
《汪溪族谱》：“绍兴中，金伦中博学宏词科，伦从子良能
亦中宏词科，俱以英年应选，时人号为‘双南金
金冲，宝庆’”乙酉解元，子若洙领乡荐亚魁。若洙子㻨
复中景定甲子解元，名倾动一时，皆叹羡曰：“解元尽
出金氏矣。”遂呼为解元。金言望族者争首推焉。
《仙居县志》：金三复与弟三德，宋淳熙间同登第，时呼
“金双科金忠与弟恕同游朱子门人滕蒙斋先生之门，才名
竞爽。忠领绍熙壬子乡荐，恕补京学进士，时名士方
为推毂，以伪学禁，俱归田里。时人亦号为“双南金。”语
曰：“前有双南金，出竹林；后有双南金，同根生。”

《吴县志》：金德久尝自枫桥抵浒墅，凿七井以资行旅，
人德之，因号“金井。”

《名山藏金》：鬼谷，吴人谈命肆中，适贫人负薪至，曰：“我
命亦尔，何独贫？”鬼谷曰：“君如欲富，当于南方千里之
外。”负薪者走入闽，访姊，宿之空邻舍，见鬼物入穴中，
掘之得金百镒，有金鼓覆其上，遂取以归，以金鼓报
鬼谷，由是人称鬼谷曰“金鼓金。”

《保定府志》：“金毓峒，完县人。巡按三秦，复命监李建泰
军。贼至，建泰以军中令箭传毓峒同降。毓峒折其箭，
负印投井死。至今人呼其井曰‘金井’。”

《海阳舆地志》：“汪溪去休宁治四十里，以其溪发源于
汪，故曰汪溪。自宋金松青卜宅其地，子孙蕃衍至数
千人，村无二姓，四境居人皆只知为金氏，遂名汪溪
曰金溪。溪旧有桥，曰汪溪桥，今皆曰金溪桥，渠曰金
渠。溪之东有凤凰岭，今皆曰金凤岭。村口有山，两峰
耸峙，层峦秀丽，一曰狮山，一曰象山，今狮山则皆呼”
为“金狮山”，象山则皆呼为“金象山”，又或尊之曰“金堂
山。”山有瀑布曰“金瀑布”，凡诸名胜，士大夫犹能称道
旧名，土人则非金不名，已数百年于兹矣。